b'\n_START_ARTICLE_\nTepe Hisaras\n_START_SECTION_\nIstorija\n_START_PARAGRAPH_\nGyvenviet\xc4\x97 \xc4\xafsik\xc5\xabr\xc4\x97 patogioje vietoje tarp dykumos pietuose ir kaln\xc5\xb3 \xc5\xa1iaur\xc4\x97je. Kalnai buvo turtingi titnago, alavo, medienos, vaisi\xc5\xb3 ir buvo tinkami med\xc5\xbeioklei, o dykumoje buvo randama vario, aukso, turkio. Gyvenviet\xc4\x97 egzistavo V\xe2\x80\x93II t\xc5\xabkst. pr. m. e. ir ap\xc4\x97m\xc4\x97 eneolito bei bronzos am\xc5\xbeiaus laikotarpius._NEWLINE_Jos archeologiniai radiniai skirstomi \xc4\xaf tris pagrindinius sluoksnius, kuriuos pasi\xc5\xabl\xc4\x97 Erich Schmidt ir patikslino radiokarbono analiz\xc4\x97. I (A-B): tarp 5000 ir 4000\xc2\xa0m. pr. m. e.; IC/IIA: 3980-3865\xc2\xa0m. pr. m. e.; IIB: c. 3365-3030\xc2\xa0m. pr. m. e.; IIIB: 2400\xe2\x80\x932170\xc2\xa0m. pr. m. e.; IIIC 2170\xe2\x80\x931900\xc2\xa0m. pr. m. e._NEWLINE_V t\xc5\xabkst. pr. m. e. gyventojai stat\xc4\x97 tiesias sienas i\xc5\xa1 molini\xc5\xb3 plyt\xc5\xb3, vert\xc4\x97si daugiausia med\xc5\xbeiokle ir \xc5\xbevejyba, gamino pie\xc5\xa1t\xc4\x85 keramik\xc4\x85, kurioje aptinkami geometriniai, augal\xc5\xb3 ir gyv\xc5\xabn\xc5\xb3 (gazeli\xc5\xb3, o\xc5\xbei\xc5\xb3 ir pauk\xc5\xa1\xc4\x8di\xc5\xb3) vaizdai._NEWLINE_Nuo IV t\xc5\xabkst. pr. m. e. gyventojai augino keli\xc5\xb3 r\xc5\xab\xc5\xa1i\xc5\xb3 kvie\xc4\x8dius bei mie\xc5\xbeius, alyvuoges, vynuoges, l\xc4\x99\xc5\xa1ius ir kitas dar\xc5\xbeoves. Galvij\xc5\xb3 ir avi\xc5\xb3 fig\xc5\xabr\xc4\x97l\xc4\x97s rodo ir i\xc5\xa1vystyta gyvulininkyst\xc4\x99._NEWLINE_Nuo III t\xc5\xabkst. pr. m. e. Tepe Hisaras aktyviai dalyvavo prekybin\xc4\x97je sistemoje, ap\xc4\x97musioje vis\xc4\x85 Irano kalnyn\xc4\x85 ir buvo viena i\xc5\xa1 tarpini\xc5\xb3 sto\xc4\x8di\xc5\xb3 lazurito prekyboje tarp Mesopotamijos ir Badach\xc5\xa1ano. III t\xc5\xabkst. pr. m. e. jis grei\xc4\x8diausiai sudar\xc4\x97 dal\xc4\xaf Proto-Elamo kult\xc5\xabros. IIIC laikotarpiu j\xc4\xaf kult\xc5\xabri\xc5\xa1kai labiau veik\xc4\x97 ry\xc4\x8diau buv\xc4\x99s Baktrijos-Margianos archeologinis kompleksas._NEWLINE_Apie XIX a. pr. m. e. gyvenviet\xc4\x97 apleista.\n_START_SECTION_\nArcheologija\n_START_PARAGRAPH_\nArcheologin\xc4\x97 vietov\xc4\x97 u\xc5\xbeima 200x300\xc2\xa0m plot\xc4\x85. Jau XIX a. senovin\xc4\x97je kalvoje buvo rasta artefakt\xc5\xb3, kurie sukataloguoti 1925\xc2\xa0m. 1931\xe2\x80\x931932\xc2\xa0m. \xc4\x8dia kasin\xc4\x97jo Pensilvanijos universiteto ekspedicija, vadovaujama Erich Schmidt. V\xc4\x97liau kelet\xc4\x85 kart\xc5\xb3 daryti \xc5\xbevalgymai. 1995\xc2\xa0m. Irano kult\xc5\xabros paveldo organizacijos u\xc5\xbesakyti kasin\xc4\x97jimai vietovei padar\xc4\x97 daug \xc5\xbealos._NEWLINE_Vietov\xc4\x97je rasta net 1600 kap\xc5\xb3 i\xc5\xa1 \xc4\xafvairi\xc5\xb3 laikotarpi\xc5\xb3. Ypa\xc4\x8d daug archeologini\xc5\xb3 radini\xc5\xb3 suteik\xc4\x97 keturi turtingi kapai i\xc5\xa1 III laikotarpio. Buvo rastos kelios molin\xc4\x97s lentel\xc4\x97s su senovinio ra\xc5\xa1to fragmentais.'